حکیم الامت مفتی احمد یار خان نعیمی اشرفی بدایونی گجراتی رحمۃ اللہ تعالیٰ علیہ(ولادت: 1324ھ/1894ء، وفات: 1391ھ/1971ء) مفسرِ قرآن، شارح حدیث، مفتی، مفکر، نعت گو شاعر اور بہت سی مشہور و معروف کتب کے مصنف تھے، جن میں تفسیرِ نورُالعرفان، تفسیر نعیمی(پارہ گیارہ تک)، مرآۃ المناجیح  اور جاءالحق تو عوام و خواص میں بہت ہی  مشہور و معروف ہیں۔ بدایوں شریف کو جن ہستیوں کے مقام پیدائش ہونے کا شرف حاصل ہے، ا ن میں ایک ذات آپ کی بھی ہے۔ آپ کی ولادت صبح ِصادق کی پُرنور اور بابرکت ساعتوں میں شوّالُ المکرّم 1314ھ کو محلہ کھیڑہ ، بستی اوجھیانی (بدایوں،یوپی ہند) میں ہوئی۔ آپ نے قراٰنِ پاک سےلے کر فارسی کی نصابی تعلیم اور درسِ نظامی کی ابتدائی کُتُب اپنے والدِگرامی حضرت مولانا محمد یار خان بدایونی سے پڑھیں،مدرسہ شمسُ العلوم میں علامہ قدیر بخش بدایونی علیہِ رحمۃ اللہ علیہ کی نگرانی میں تین سال تک تعلیم حاصل کی، پھر مختلف درس گاہوں میں پڑھا اور آخر کار جامعہ نعیمیہ  (مُراد آباد، ہند) میں داخلہ لے کر خلیفۂ اعلیٰ حضرت صدرُ الافاضل مفتی سیّد محمد نعیمُ الدّین مراد آبادی اورخلیفۂ اعلیٰ حضرت علامہ حافظ مشتاق احمد صدیقی کانپوری رحمۃُ اللہِ  تعالٰی علیہِما جیسے شفیق اور مہربان اَساتِذَہ کے زیرِ سایہ رہ  کرعلم و عمل کی دولت سے فیض یاب ہوئے، اور 19 برس کی عمر میں سندِ فراغت حاصل کی۔ سندِ فراغت حاصل کرنے کے بعداستادِ محترم حضرت علامہ صدرُ الافاضل سیّدمحمدنعیمُ الدّین مراد آبادی علیہِ رحمۃُ اللہِ الہادِی کی  ہدایت پر جامعہ نعىمىہ (مراد آباد، ہند)، مدرسہ مسکینیہ (دھوراجی، کاٹھیاواڑ، ہند)،کچھوچھہ شریف اور بھکھی شریف (تحصیل پھالیہ، ضلع منڈی بہاؤ الدین، پنجاب، پاکستان)میں تدریس فرمائی۔ پھر آپ ضلع گجرات (پنجاب، پاکستان)تشریف لےآئے اورزندگی کے بقِیَّہ ایّام یہیں گزارے۔بارہ تیرہ سال دارالعلوم خدّامُ الصّوفیہ (گجرات) اور دس برس انجمن خُدّامُ الرَّسول میں فرائضِ تدریس انجام دیتے رہے۔وصال سے چھ سال قبل جامعہ غوثیہ نعیمیہ میں تدریس اور افتا کا سلسلہ رہا۔ آپ رحمۃُ اللہِ تعالٰی علیہ نے (سوائے ’’علم المیراث‘‘کے) اپنی تمام تصانیف  گجرات میں قیام  کے زمانے میں ہی تحریر فرمائیں۔ نماز سے محبت کا یہ عالم تھا کہ عرصۂ دراز  تک تکبیرِ اُولیٰ بھی فوت ہوتے ہوئے نہ دیکھی گئی۔ خاموشی سے اذان سننے کا اس قدر اہتما م فرماتے کہ بوقتِ اذان گھر میں سناٹا ہو جاتا۔ نمازِباجماعت کی ادائیگی کے لئے اپنے دونوں بیٹوں کو ساتھ لے جانا آپ کے معمولات میں شامل تھا۔ بتاریخ 3رمضانُ المبارک1391ھ (24 اکتوبر 1971ء ) کو آپ کا وصال ہوا۔آپ رحمۃُ اللہِ تعالٰی علیہ  کا مزارِ فائضُ الانوار گجرات شہر (پنجاب، پاکستان)میں ہے۔

ولادت
-----

**مقام۔** آپ کی ولادت محلہ کھیڑہ، بستی اوجھیانی، ضلع بدایوں (اتر پردیش، ہند) میں ہوئی۔

**وقت۔** آپ کی ولادت کے وقت نمازِ فجر کا پُرنور وقت تھا۔

**دن۔**آپ کی ولادت کا دن جمعرات تھا۔

**تاریخ۔** آپ کی ولادت کی تاریخ ہجری مہینا کے مطابق 4 اور عیسوی مہینا کے مطابق 1 ہے۔

**ماہ۔** آپ کی ولادت کا ماہ ہجری مہینا کے مطابق جمادی الاولیٰ اور عیسوی مہینا کے مطابق مارچ ہے۔

**سال۔** آپ کی ولادت کا سال ہے ہجری سال کے مطابق 1314ھ اور عیسوی سال کے مطابق 1894ء ۔تاہم،آپ کی ولادت کا سال 1324ھ/1906ء بھی مِلتا ہے، جس کے لیے مندرجہ ذیل حوالے ملاحظہ ہوں:

* قاضی عبدالنبی کوکب ، **حیات سالک** ( ص 13)
* مولانا مہر علی شاہ رحمۃ اللہ علیہ، **الیواقیت المہریہ** (ص 39)
* شرفِ ملّت محمد عبدالحکیم شرف قادری رحمۃ اللہ علیہ ، **تذکرہ اکابر اہلِ سنت: پاکستان** ( ص54)

خاندان
------

آپ کے والد گرامی مولانا محمدیار خان ابن منور خان تھے۔ ان کا تعلق یوسف زئی پٹھان قبیلے سے تھا۔

تعلیم
-----

حضرت مفتی احمد یار خان نعیمی رحمۃ اللہ تعالیٰ علیہ صاحب گیارہ برس کی عمر میں تحصیلِ علم کے لیے وطن سے باہر نکلے اور بیس برس کی عمر میں فارغ التحصیل ہو گئے۔ بدایوں، یوپی، مدرسہ شمس العلوم بدایوں میں مولانا قدیر بخش سے دینی تعلیم حاصل کی۔ مدرسہ اسلامیہ مین ڈھو، علی گڑھ ضلع میں کچھ عرصہ تعلیم حاصل کی۔ اس کے بعد مراد آباد جا کر مدرسہ نعیمیہ مراد آباد میں داخلہ لیا۔ یہاں مولانا نعیم الدین مراد آبادی نے آپ کی قابلیت دیکھ کر بذات خود تعلیم دی۔ بیس سال کی عمر میں درس نظامی کی تکمیل پر اسی مدرسہ میں بطور مدرس آپ کی تعیناتی ہوئی۔

### ابتدائی تعلیم

حضرت مفتی احمد یار خان نعیمی رحمۃ اللہ تعالیٰ علیہ علمائے دین کے اس قافلے کے آخری افراد میں تھے جنہوں نے موجودہ صدی کے نصف اول بلکہ ربع اول کی اکثر عظیم المرتبت دینی ولی شخصیات کو دیکھا، قریب ہو کر ان سے فیض یاب ہوئے اور آگے اپنی پوری زندگی اس مشن کی خدمت میں سرگرم رکھی، جو عظیم اسلاف سے ان کی طرف منتقل ہوا تھا۔ حضرت مفتی احمد یار خان نعیمی رحمۃ اللہ تعالیٰ علیہ کے وصال سے ہماری ملی تاریخ کا ایک خاص دور سمٹتا ہو محسوس ہو رہا ہے۔ جس دور کی خصوصیت یہ تھی کہ ابھی کچھ لوگ منصب و جاہ کے خیال سے بہت دور، پورے اخلاص اور للہیت کے ساتھ کتاب وسنت کی خدمت میں مشغول تھے اور سلف صالحین کی و ورائع وراثت کی حفاظت انہی کے طریق کار کے مطابق کئے جارہے تھے۔ حضرت مفتی احمد یار خان نعیمی رحمۃ اللہ تعالیٰ علیہ نے اپنے بچپن میں چودہویں صدی کے مجدد اعلیٰ حضرت امام احمد رضا خان رحمۃ اللہ علیہ کی زیارت کی تھی اور بعد میں ان کے تلامذہ و خلفاء کی درس گاہوں میں انتہائی شوق محنت سے علم دین کی تحصیل کی۔ 

حضرت مفتی احمد یار خان نعیمی رحمۃ اللہ تعالیٰ علیہ کی **ابتدائی تعلیم** اپنے وطن اوجھانی (ضلع بدایون) میں اپنے والد مولانا محمد یار خان بدایونی کے پاس ہوئی، جو فارسی نصاب اور ابتدائی بنیات کی تعلیم و تربیت کے نہایت ماہر تعلیم تھے۔ انہوں نے مسلسل 45سال تک اپنی بستی کی جامع مسجد میں خطابت و امامت اور تبلیغ و تدریس کی خدمات انجام دی تھیں اور گھر پر حسابی تعلیم کے لئے ایک مکتب قائم کر رکھا تھا**۔**

### اعلیٰ تعلیم

حضرت مفتی احمد یار خان نعیمی رحمۃ اللہ تعالیٰ علیہ ابتدائی تعلیم سے فارغ ہو کر، نہایت چھوٹی عمر میں، تحصیلِ علوم کے لئے وطن سے نکل کھڑے ہوئے اور سالہا سال تک بدایوں اور مینڈھو میں **درسِ نظامی** کے اسباق پڑھتے رہے۔ اس دور میں اپنے کسی عزیز کی ہمراہی میں حضرت مفتی احمد یار خان نعیمی رحمۃ اللہ تعالیٰ علیہ کی مراد آباد والی عظیم درس گاہ جامعہ نعیمیہ ( مراد آباد ) کے بانی، صدالا فاضل مولانا سید نعیم الدین مراد آبادی رحمۃ اللہ علیہ سے ملاقات ہوئی۔ صدر الافاضل علیہ الرحمۃ بڑے جو ہر شناس انسان تھے۔ انہوں نے ہونہار طالب علم کی اعلیٰ تعلیم کیلئے تمام سہولتیں مہیا فرمادیں اور حضرت مفتی احمد یار خان نعیمی رحمۃ اللہ تعالیٰ علیہ کو مراد آباد سے واپس نہ جانے دیا۔ اس وقت کانپور کے علامہ مشتاق احمد مرحوم معقولات و ریاضیات کی تدریس میں یکتائے روزگار شمار ہوتے تھے۔ مولانا مراد آبادی نے وقیع مشاہرے پر، موصوف کو مراد آباد جامعہ نعیمیہ میں بلا لیا اور مفتی صاحب کی **اعلیٰ تعلیم** کا سلسلہ شروع ہوا۔ کچھ عرصے کے بعد علامہ مشتاق احمد میرٹھ تشریف لے گئے تو قبلہ صاحب بھی ان کے شاگرد خاص کی حیثیت سے ان کے ساتھ ہی منتقل ہو گئے۔

یہاں یہ بات خاص طور پر قابل ذکر معلوم ہوتی ہے کہ تحریک آزادی کے ایک نامور سپاہی شیخ القرآن علامہ عبد الغفور ہزاروی بھی کانپور، مراد آباد اور میرٹھ میں علامہ مشتاق احمد سے پڑھتے رہے تھے۔ اس طرح علامہ ہزاروی، حضرت مفتی احمد یار خان نعیمی رحمۃ اللہ تعالیٰ علیہ کے استاد بھائی تھے۔ حضرت مفتی احمد یار خان نعیمی رحمۃ اللہ تعالیٰ علیہ مغفور خود فرمایا کرتے تھے کہ مراد آباد کا قیام میری زندگی کا ایک اہم موڑ تھا۔ صدر الافاضل مراد آبادی کی شفقت، توجہ خصوصی اور حکیمانہ تربیت نے حضرت مفتی احمد یار خان نعیمی رحمۃ اللہ تعالیٰ علیہ کی شخصیت پر گہرے اثرات چھوڑے تھے**۔**

### علوم و فنون

آپ نے 40علوم حاصل کیے جن میں سے 30 درس نظامی کے علوم اساتذہ سے اور10علوم کتب بینی سے حاصل کیے(شیخ بلال احمد صدیقی، حالاتِ زندگی)۔

تدریس
-----

بیس سال کی عمر میں درس نظامی کی تکمیل پر اسی مدرسہ میں بطور مدرس آپ کی تعیناتی ہوئی۔تدریسی فرائض کے علاوہ فتوی بھی جاری کرتے تھے۔تین سال تک کچھوچھہ شریف میں قیام رہا۔ مولانا سید ابو البرکات احمد کی دعوت پر پاکستان تشریف لائے اور بارہ تیرہ سال دارالعلوم خدام الصوفیہ اور دس برس انجمن خدام الرسول میں تدریس کے فرائض انجام دیے۔

### دھوراجی

حصول علم سے فارغ ہو کر حضرت مفتی احمد یار خان نعیمی رحمۃ اللہ تعالیٰ علیہ نے تدریس اور تالیف کے کام سے علمی زندگی آغاز کیا۔ تدریس کے فرائض دھوراجی ( کاٹھیاواڑ، گجرات ) میں دیتے رہے۔

### کچھوچھہ

دھوراجی ( کاٹھیاواڑ، گجرات ) کے بَعد، حضرت مفتی احمد یار خان نعیمی رحمۃ اللہ تعالیٰ علیہ کچھوچھہ شریف (اترپردیش) کی خانقاہ عالیہ میں تدریس کے فرائض انجام دیتے رہے۔

### گجرات

سن [**1359ھ**] 1939ء کے لگ بھگ حضرت مفتی احمد یار خان نعیمی رحمۃ اللہ تعالیٰ علیہ گجرات (پنجاب، پاکستان) میں منتقل ہو گئے، جہاں حضرت جماعت علی شاہ صاحب محدثِ علی پوری رحمۃ اللہ علیہ کی تبلیغی انجمن خدام الصوفیہ کی گجرات شاخ کے دارالعلوم میں تدریس، تبلیغ اور تصنیف کا کام حضرت مفتی احمد یار خان نعیمی رحمۃ اللہ تعالیٰ علیہ نے شروع فرمایا۔ حضرت جماعت علی شاہ صاحب محدثِ علی پوری رحمۃ اللہ علیہ حضرت مفتی احمد یار خان نعیمی رحمۃ اللہ تعالیٰ علیہ کے علم و فضل اور شوق دینی کی بنا پر ان کے بڑے قدردان تھے۔ حضرت مفتی احمد یار خان نعیمی رحمۃ اللہ تعالیٰ علیہ کے دور میں گجرات علم وفن کے ایک خاص معیار کا حامل تھا۔ پیر ولایت شاہ، قاضی عبدالحکیم، مولانا نیک عالم قادری مرحوم اور مولا نا عمر بخش گجراتی مرحوم جیسے فقیر منش اور بے لوٹ اکابرِ دِین و صوفیاء کا بابرکت گروہ موجود تھا۔ حضرت مفتی احمد یار خان نعیمی رحمۃ اللہ تعالیٰ علیہ نے خود اس عظیم دور میں خوب شوق و محنت سے تعلیم دین کی اعلیٰ مثالیں قائم کیں۔ ایک طرف دار العلوم میں قابل طلباء کی ایک جماعت تیار ہونے لگی، اور دوسری طرف قبلہ صاحب نے خطابت جمعہ اور روزانہ درس قرآن کا سلسلہ شروع کیا، اور تیسری طرف تصنیف و تالیف کے عظیم کام کا آغاز کر دیا، دار الافتاء کی خدمات اس پر مستزاد تھیں ۔ اسی دور میں قبلہ صاحب نے اپنی مشہور و معروف تفسیر نعیمی کی تالیف شروع کی**۔**آپ رحمۃ اللہ تعالیٰ علیہ نے (سوائے ’’علم المیراث‘‘کے) اپنی تمام تصانیف  گجرات میں قیام  کے زمانے میں ہی تحریر فرمائیں۔

تبلیغ
-----

حصولِ علم سے فارغ ہو کرحضرت مفتی احمد یار خان نعیمی رحمۃ اللہ تعالیٰ علیہ جب سن [**1359ھ**] 1939ءکے لگ بھگ گجرات (پنجاب، پاکستان) میں منتقل ہو گئے تو وہاں تدریس و تصنیف کے ساتھ تبلیغ کا کام بھی شروع کر دیا جیسا کہ آپ کی تدریس کے ضمن میں بیان کیا گیا کہ ایک طرف دار العلوم میں قابل طلباء کی ایک جماعت تیار ہونے لگی اور دوسری طرف آپ رحمۃ اللہ تعالیٰ علیہ نے وہاں **خطابتِ جمعہ** اور **روزانہ درسِ قرآن** کا سلسلہ شروع کر دیا۔نیز، حضرت مفتی احمد یار خان نعیمی رحمۃ اللہ تعالیٰ علیہ نے **تحریک پاکستان** میں مسلم لیگ کے لیے بھی اپنی خدمات پیش کیں۔

تصانیف
------

حصولِ علم سے فارغ ہو کرحضرت مفتی احمد یار خان نعیمی رحمۃ اللہ تعالیٰ علیہ جب سن [**1359ھ**] 1939ءکے لگ بھگ گجرات (پنجاب، پاکستان) میں منتقل ہو گئے تو وہاں تدریس و تبلیغ کے ساتھ تصنیف کا کام بھی شروع کر دیا جیسا کہ آپ کی تدریس کے ضمن میں بیان کیا گیا کہ ایک طرف دار العلوم میں قابل طلباء کی ایک جماعت تیار ہونے لگی، دوسری طرف حضرت مفتی احمد یار خان نعیمی رحمۃ اللہ تعالیٰ علیہ نے خطابتِ جمعہ اور روزانہ درسِ قرآن کا سلسلہ شروع کیا اور تیسری طرف تصنیف و **تالیف** کے عظیم کام کا آغاز کر دیا اور **دار الافتاء** کی خدمات اس پر مستزاد تھیں ۔ ان کی پہلی تالیف قانونِ وراثت پر علم المیراث کے نام سے منظرِ عام پر آئی، اور سوائے اس علم المیراث کے آپ رحمۃ اللہ تعالیٰ علیہ نے اپنی تمام تصانیف  گجرات میں قیام  کے زمانے میں ہی تحریر فرمائیں۔ اسی دور میں حضرت مفتی احمد یار خان نعیمی رحمۃ اللہ تعالیٰ علیہ نے اپنی مشہور و معروف **تفسیر نعیمی** شریف کی تالیف شروع کی،جس میں ہر آیت مبارکہ کے تحت 11 چیزیں بیان کیں، اور مندرجہ ذیل آیت مبارکہ تک تفسیر لکھی تھی کہ **1391ھ**/1971ء میں وصال ہو گیا: پارہ 11، (سورت 11 سے پہلے والی) سورت 10 یعنی یونس، (رکوع 11 کے بَعد والے) رکوع یعنی 12 کی دوسری آیت یعنی 62 نمبر، جو کہ 11 الفاظ پر مشتمل ہے، `"[1]اَلَاۤ [2]اِنَّ [3]اَوْلِیَآءَ [4]اللّٰهِ [5]لَا [6]خَوْفٌ [7]عَلَیْهِمْ [8]وَ [9]لَا [10]هُمْ [11]یَحْزَنُوْنَ"` ["سن لو، بےشک،اللہ کے ولیوں پر نہ کچھ خو ف ہے"] ۔

سن [**1377ھ**] 1957ء میں، حاشیہ قرآن مجید نور العرفان لکھ کر حکیم الامت کا لقب پایا۔

تفسیر نعیمی، جاء الحق اور علم المیراث کے علاوہ، حضرت مفتی احمد یار خان نعیمی رحمۃ اللہ تعالیٰ علیہ نے متعدد دیگر کتب تالیف فرمائیں، جن میں **مواعظِ نعیمیہ**،**شانِ حبیب الرحمٰن**، **اسرار الاحکام**، **سلطنتِ مصطفے** اور **اسلامی زندگی** کے نام بہت نمایاں ہیں اور بقیہ کے نام درجِ ذیل ہیں۔

* علم القرآن لترجمۃ الفرقان
* نور العرفان فی حاشیہ قرآن
* تفسیر نعیمی (11 جلدیں)
* شان حبیب الرحمن من آیات القرآن
* درسِ قرآن
* نعیم الباری فی انشراح بخاری (صحیح بخاری کی عربی شرح)
* مرات المناجیح مشکوۃ المصابیح کی اردوشرح (8 جلدیں)
* سلطنت مصطفے در مملکت کبریاء
* الکلام المقبول فی شرافۃ نسب الرسول
* رسالہ نور
* اجمال ترجمہ اکمال
* جاء الحق وزہق الباطل (دو حصے)
* امیر معاویہ پر ایک نظر
* علم المیراث
* اسلامی زندگی
* اسلام کی چار اصولی اصطلاحیں
* فتاویٰ نعیمیہ
* مواعظ نعمیہ
* معلم تقریر
* رحمت خدا بوسیلہ اولیاء اللہ
* دیوان سالک

لقب
---

سن [1377ھ] 1957ء میں، حاشیہ قرآن مجید نور العرفان میں، حاشیہ قرآن مجید نور العرفان لکھنے پر مُلک کے نامور علماے کرام اور تحریک پاکستان کے حامی جید علماء کی تنظیم حضرت مفتی احمد یار خان نعیمی رحمۃ اللہ تعالیٰ علیہ کو **حکیم الامت** کا لقب عطا فرمایا ۔ چنانچہ شیخ بلال احمد صدیقی لکھتے ہیں:

> 
> حکیم الامت کو 1957ء میں حاشیہ قرآن مجید لکھنے پر پیرسید معصوم شاہ صاحب نوشاہی قادری،مالکِ نوری کتب خانہ، لاہور، کی تحریک پر پاکستان کے جید علماءکرام نے متفقا تجویز فرمایا، اور ہندوستان کے علماء اہلسنت نے اس لقب کو تسلیم کیا، اور پہلی بار [یہ لقب] آپ کے حاشیہ القرآن مسمیٰ نور العرفان [کے] سرورق پر طبع ہوا۔ ان علما کرام کے اسماء گرامی جنہوں نے حکیم الامت کے لقب سے نوازا [مندرجہ ذیل ہیں]:
> 
> 
> * پیر سید معصوم شاہ نوشاہی
> * سید ابو الکمال برق نوشاہی
> * شیخ الحدیث عبد الغفور ہزاروی
> * شیخ الحدیث حضرت مولا نا سردار احمد
> * حضرت غزالی زماں مولانا سید احمد سعید کاظمی شاہ
> * حضرت پیر سید محمد حسین شاہ ابن سید امیر ملت پیر جماعت علی شاہ محدث علی پوری ( حیدر آباد، دکن، پاکستان )
> * حضرت بابو جی، گولڑہ شریف
> * حضرت قاری احمد حسین رہتکی خطیبِ اعظم عیدگاه، گجرات
> * صاحبزادگانِ حضرت صدر الافاضل سید نعیم الدین صاحب مراد آبادی
> 
> 
>

وفات
----

حضرت مفتی احمد یار خان نعیمی رحمۃ اللہ تعالیٰ علیہ نے 3رمضان المبارک 1391ھ بمطابق 24 اکتوبر 1971ء کو وصال فرمایا۔ نماز جنازہ مولانا سید ابو البرکات احمد نے پڑھائی۔ آپ کا مزار ضلع گجرات (پاکستان) میں ہے۔

ماخذ و مراجع
------------

### بنیادی

* مولانا مہر علی شاہ رحمۃ اللہ علیہ، **الیواقیت المھریہ فی شرح الثورۃ الھدیہ**، مکتبۃ المہریہ: چشتیاں، بہاول نگر [تاریخ درج نہیں، تاہم "مقدمہ" میں مصنف نے یہ تاریخ درج کی ہے] 1384ھ/1964ء۔
* قاضی عبدالنبی کوکب، **حیات سالک**، مکتبہ اسلامیہ، گجرات: پاکستان، [طباعت کی تاریخ درج نہیں، تاہم، مصنف نے دیباچہ "عرضِ اول میں جو تاریخ درج کی ہے وہ یہ ہے"] 1391ھ/1971ء۔
* شیخ بلال احمد صدیقی، **حالاتِ زندگیِ حکیم الامت مفتی احمد یار خان نعیمی بدایونی رحمۃ اللہ علیہ**، نعیمی کتب خانہ، گجرات: پاکستان، 2004ء۔

### ثانوی

* مولانا مفتی عبدالحمید نعیمی، **حیات حکیم الامت**، "ولادت شریف"، نعیمی کتب خانہ: لاہور، 2011ء۔
* المدینۃ العلمیہ، **فیضان مفتی احمد یار خان نعیمی رحمۃ اللہ علیہ**،مکتبہ المدینہ: کراچی، [2016ء]۔
* مولانا محمد نوید کمال مدنی، **تفسیر نعیمی سے حکمت بھری مثالیں: تفسیر نعیمی میں آیات قرآنیہ کی تفسیر میں بیان کردہ 1409 ایمان افروز عقلی مثالوں کا مجموعہ**، مکتبہ اعلیٰ حضرت: لاہور، 1439ھ/2018ء۔

### ثالثی

* انصر محمود، **مفتی احمد یار خان نعیمی کی حیات و خدمات،** منہاج یونیورسٹی: لاہور۔
* دلاور حسین، **تخریج جاء الحق: حصہ دوم،** منہاج یونیورسٹی:  لاہور۔
* ساجد محمود عابد، **حکیم الامت مفتی احمد یار خان نعیمی اور ان کی تفسیری خدمات،** بہاء الدین یونیورسٹی: ملتان۔
* فیصل منیر، **مفتی احمد یار خان نعیمی کی تصنیفی خدمات،** امپیرئیل کالج آف بزنس سڈڈیز: لاہور۔
* محمد افضل قادری، **تخریج جاء الحق: حصہ اوّل،** منہاج یونیورسٹی:لاہور۔
* محمد عرفان، **مفتی احمد یار خان نعیمی کا منہجِ تفسیر بحوالہ تصوف،** بہاء الدین یونیورسٹی: ملتان۔

حوالہ جات
---------

1. 1 2 3 4  قاضی عبدالنبی کوکب، **حیات سالک**، مکتبہ اسلامیہ، گجرات: پاکستان، [طباعت کی تاریخ درج نہیں ، تاہم، مصنف نے دیباچہ "عرضِ اول میں جو تاریخ درج کی ہے وہ یہ ہے"] 1391ھ/1971ء، ص 13۔
2. 1 2 3 4 5 6 7  مولانا مفتی عبدالحمید نعیمی، **حیات حکیم الامت**، "ولادت شریف"، نعیمی کتب خانہ: لاہور، 2011ء، ص 26۔
3. ↑  مولانا مہر علی شاہ رحمۃ اللہ علیہ، **الیواقیت المھریہ فی شرح الثورۃ الھدیہ**، مکتبۃ المہریہ: چشتیاں، بہاول نگر [تاریخ درج نہیں، تاہم "مقدمہ" میں مصنف نے یہ تاریخ درج کی ہے] 1384ھ/1964ء، ص39۔
4. ↑  محمد عبدالحکیم شرف قادری، **تذکرہ اکابر اہلِ سنت: پاکستان**، "الف: ۸۔ حکیم الامت مولانا مفتی احمد یار خان نعیمی قدس سرہ"، شبیر برادرز پبلشرز: لاہور، 1396ھ/1976ء، ص54۔
5. ↑  قاضی عبدالنبی کوکب، **حیات سالک**، مکتبہ اسلامیہ، گجرات: پاکستان، [طباعت کی تاریخ درج نہیں ، تاہم، مصنف نے دیباچہ "عرضِ اول میں جو تاریخ درج کی ہے وہ یہ ہے"] 1391ھ/1971ء، ص 23۔
6. 1 2 3  شیخ بلال احمد صدیقی، **حالاتِ زندگیِ حکیم الامت مفتی احمد یار خان نعیمی بدایونی رحمۃ اللہ علیہ**، نعیمی کتب خانہ، گجرات: پاکستان، 2004ء، ص 60 تا 62۔
7. 1 2  قاضی عبدالنبی کوکب، **حیات سالک**، مکتبہ اسلامیہ، گجرات: پاکستان، [طباعت کی تاریخ درج نہیں ، تاہم، مصنف نے دیباچہ "عرضِ اول میں جو تاریخ درج کی ہے وہ یہ ہے"] 1391ھ/1971ء، ص83 تا 87ملخصاً۔
8. 1 2  محمد عبدالحکیم شرف قادری، **تذکرہ اکابر اہلِ سنت: پاکستان**، "الف: ۸۔ حکیم الامت مولانا مفتی احمد یار خان نعیمی قدس سرہ"، شبیر برادرز پبلشرز: لاہور، 1396ھ/1976ء، ص 55 ملخصاً۔
9. 1 2  شیخ بلال احمد صدیقی، **حالاتِ زندگیِ حکیم الامت مفتی احمد یار خان نعیمی بدایونی رحمۃ اللہ علیہ**، نعیمی کتب خانہ، گجرات: پاکستان، 2004ء، ص62۔
10. ↑  شیخ بلال احمد صدیقی، **حالاتِ زندگیِ حکیم الامت مفتی احمد یار خان نعیمی بدایونی رحمۃ اللہ علیہ**، نعیمی کتب خانہ، گجرات: پاکستان، 2004ء، ص 186۔
11. ↑  المدینۃ العلمیہ، **فیضان مفتی احمد یار خان نعیمی رحمۃ اللہ علیہ**،مکتبہ المدینہ: کراچی، [2016ء]، ص 64تا 65۔